Fra i dag vil en svagt lysende dværgstjerne på nattehimlen 1.050 lysår borte få en særlig forbindelse til Danmark, og ikke mindst den store Jupiter-lignende gasplanet, som suser så tæt og hurtigt rundt om stjernen, at et år kun varer lidt under seks dage.

For i anledning af 100 årsdagen for den Internationale Astronomiske Union (IAU) har Danmark fået lov at give et populært navn til dværgstjernen HAT-P-29 og planeten HAT-P-29b, som ved Gud heller ikke har mundrette navne.

Danske borgere er kommet med navneforslag til det lille planetsystem og blandt de 860 forslag valgte en komité fem forslag ud, som levede op til de kriterier, som Den Astronomiske Union havde udstukket og som skulle sikre, at de to himmellegemer for eksempel ikke blev opkaldt efter et kæledyr, en dansk politiker eller blev reklame for et kommercielt produkt.